Tartu uute korterite keskmine ruutmeetri pakkumishind on kerkinud muljetavaldava 2229 euroni, hinnatõusu toetab vähene pakkumine ja kesklinna piirkonna korterite osakaalu tõus.
Pindi Kinnisvara lõuna regiooni juht Margus Pekk ütles, et Tartus ja selle lähiümbruses on kokku müügis 39 korteriarendusprojekti 383 korteriga. „Võrreldes Tallinnaga on pakkumiste arv elaniku kohta peaaegu kaks korda madalam, sest arendajate esimene eelistus on ikkagi pealinn,“ rääkis ta.
„Tartu uusarenduste turul on tohutu potentsiaal, aktiivsemates arendusprojektides tehakse kuus üle 10 müügi, sest tartlastel on stabiilsed sissetulekud ja küllaltki kõrge ostuvõime,“ lisas Pekk.